Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 3 Pv 313/08/1105	Bratislava V, 1.3.2013
EEČ : 2-12-61-2013

U Z N E S E N I E

Trestná vec:	obvinený XXXXX 
Prečin:	Poškodzovanie a ohrozovanie prevádzky všeobecne prospešného zariadenia podľa § 288 Trestného zákona

Rozhodol: 	prokurátorka Okresnej prokuratúry Bratislava V
Podľa § 215 odsek 2 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
dňa 26.02.2008 v čase o 01:06 hodine v objekte železničnej stanice XXXXX, Kopčianska ulica číslo 1, Bratislava, pri riadení a prechode vlaku Rv XXXXX cez koľajovú spojku na hlavnej koľaji medzi železničnou stanicou XXXXX a Kitsee v kilometri 18,489 km, napriek tam osadeným návestidlám, predčasne zdvihol zberač trolejového napätia na hnacom vozidle HDV č. XXXXX, čím ohol rameno trolejového vedenia na stožiari číslo 125, pretrhol poistné lanko trolejového vedenia, poškodil vešiak trolejového vedenia, čím spôsobil poškodenej organizácii XXXXX XXXXX XXXXX XXXXX, škodu vo výške 6.746,91,-Sk (223,96,-EUR) a poškodením zberača na hnacom vozidle HDV číslo 1116277-3 spôsobil poškodenej organizácii XXXXX, škodu vo výške 114.786,-Sk (3.810,20,-EUR) a ohrozil tak prevádzku všeobecne prospešného zariadenia tým, že ho vyradil z prevádzky a musela byť zastavená doprava na hlavnej železničnej traťovej koľaji, čím došlo k meškaniu vlakov Os XXXXX - 131 minút, Os XXXXX - 59 minút, Os XXXXX - 15 minút, Pn XXXXX - 154 minút a Pn XXXXX - 175 minút, pričom rušňovodič zo stanice odišiel a zastavil až za štátnou hranicou,
	
lebo o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.
Odôvodnenie:
Povereným príslušníkom Železničnej polície, Odboru Bratislava, Oddelenie trestno-správneho konania bolo pod spisovou značkou XXXXX vedené trestné stíhanie proti obv. XXXXX pre prečin poškodzovania a ohrozovania prevádzky všeobecne prospešného zariadenia  podľa § 288 Trestného zákona na vyššie uvedenom skutkovom základe.

 Uznesením povereného príslušníka PZ spisovej značky XXXXX zo dňa XXXXX bolo trestné stíhanie v zmysle § 228 ods. 2 písmeno a) Trestného poriadku prerušené, nakoľko nemožno pre neprítomnosť obvineného vec náležite objasniť. Následne bolo trestné stíhanie obvineného XXXXX prostredníctvom Generálnej prokuratúry Slovenskej republiky odovzdané príslušnému kompetentnému orgánu Rakúskej republiky. 

Tunajšej prokuratúre bol prostredníctvom Generálnej prokuratúry Slovenskej republiky, Prokuratúrou St. Pölten, Rakúska XXXXX písomne oznámený  výsledok trestného konania vykonaného v uvedenej veci, pričom z predložených písomných podkladov vyplýva, že trestné konanie proti XXXXX bolo nariadením a povoľovacím listom Prokuratúry St. Pölten sp. zn. XXXXX zo dňa XXXXX právoplatne skončené. 

Citovanými rozhodnutiami Prokuratúry St. Pölten, Rakúska XXXXX spisovej značky XXXXX bola vec vyšetrovacieho konania proti XXXXX vedeného  pre porušenie podľa §§ 125,126 odsek 1 číslo 5 a 7 Trestného zákona Rakúskej republiky, podľa § 190 riadok 1 Trestného poriadku Rakúskej republiky zastavené pre nedostatok súdnej trestnosti v Rakúsku.   

Vzhľadom k tomu, že v predmetnej veci bolo príslušnými orgánmi Rakúskej republiky ohľadom predmetného skutku právoplatne rozhodnuté, bolo potrebné rozhodnúť o pokračovaní v trestnom stíhaní ( poverený príslušník Policajného zboru vydal dňa 09.11.2011 uznesenie podľa § 228 odsek 5 Trestného poriadku) v danej veci a preskúmať, či je dôvodné  v trestnom stíhaní pokračovať, či je možné rozhodnutie príslušného orgánu Rakúskej republiky ohľadom predmetného skutku považovať za dostačujúce a trestné stíhanie v uvedenej veci zastaviť. 

 Preskúmaním uvedenej veci som dospela k záveru, že vyššie citované rozhodnutie cudzozemského orgánu príslušného na konanie o trestnom čine a to nariadenie a povoľovací list Prokuratúry St. Pölten sp. zn. XXXXX zo dňa XXXXX možno považovať s poukazom na zistené okolnosti spáchania predmetného skutku  za dostačujúce a preto vo veci je opodstatnené postupovať v zmysle § 215 odsek 2 písmeno c) Trestného poriadku.

 S poukazom na vyššie uvedené skutočnosti som preto rozhodla tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Týmto uznesením nie sú dotknuté žiadne občiansko - právne nároky na náhradu škody. 

Mgr. Monika Holzerová
prokurátorka